Vreemde paljas pla SA puntemakers in FrankrykDit lyk of ʼn vreemde paljas die Suid-Afrikaanse puntemakers in die jongste kragmetings in die Franse Top14- en Pro D2-liga gepla het. Slegs twee spanne met Suid-Afrikaners tussen die puntemakers, Montpellier en Montauban, kon hul wedstryde in die boonste twee Franse ligas wen. ♦ Drie Springbokke het punte in Montpellier se sege van 23-20 oor Perpignan in die Top14-reeks aangeteken. Jan Serfontein (binnesenter) het ʼn drie gedruk, Ruan Pienaar (skrumskakel) het dit verdoel en met ʼn strafdoel geslaag, en Johan Goosen (losskakel) het ʼn strafdoel bygevoeg. ♦ Die Bok Morné Steyn (losskakel) het 11 van Stade Français se punte teen Racing 92 aangeteken, maar kon nie keer dat laasgenoemde met 17-16 wen nie. ♦ Daar was boonop ander teëspoed vir Suid-Afrikaners in dié liga. Rynhard Elstadt, ʼn gewese Stormers-speler, het ʼn geel kaart op die lyf geloop in sy span, Toulouse, se nederlaag van 22-26 teen Castres; en dieselfde lot het Toulon se Bokstut Marcel van der Merwe in sý span se slae van 8-28 teen Clermont Auvergne getref. Pro D2-liga ♦ Danré Gerber, gewese Bolandse speler en seun van die Boklegende Danie Gerber, het 11 punte met ʼn doelskop en drie strafdoele vir Mont de Marsan teen Soyaux-Angouleme behaal, maar laasgenoemde het met 20-16 gewen. ♦ Hansie Graaff (losskakel) het al Massy se punte in sy nederlaag van 6-21 teen Vannes met twee doelskoppe behaal. Hy het Curriebeker-rugby vir die Griffons en die Suidwestelike Distrikte gespeel. ♦ Die Blitsbok Shaun Adendorff (agsteman) het ʼn drie vir Aurillac teen Brive gedruk, en Pieter-Steyn de Wet (skrumskakel), beter bekend as ʼn losskakel vir die Kings, het albei dié span se drieë verdoel. ♦ Riaan Swanepoel (heelagter), ʼn oud-Sharks-speler, het ʼn seëvierende Montauban (29-20) se eerste drie teen Colomiers gedruk. Brive was met 36-14 baas. ♦ Willie du Plessis (losskakel), ʼn gewese Superrugbyspeler van die Cheetahs, het ʼn strafdoel vir Bayonne teen Biarritz behaal. Laasgenoemde het met 22-6 gewen. ♦ Ondanks ʼn rooi kaart in die 22ste minuut aan Steven Sykes (slot), het Oyonnax vir Bresanne met 49-16 opgedreun. Sykes het Superrugby vir die Sharks en die Kings gespeel, en laasgenoemde aangevoer. Engelse Premierliga ♦ In die Engelse Premierliga het die Bok Juan de Jongh (buitesenter) het een van Wasps se drie drieë in sy oorwinning van 23-22 oor Newcastle aangeteken. Pro14-liga ♦ Oli Kebble (loskopstut) en Huw Jones (buitesenter) het elk ʼn drie gedruk in die Skotse superklub Glasgow Warriors se Pro14-sege van 29-13 oor die Walliese streekspan Newport Gwent Dragons. Albei het Superrugby vir die Stormers gespeel. Kebble is die seun van die Bokstut Guy Kebble, en Jones speel toetsrugby vir Skotland. ♦ Duhan van der Merwe (linkervleuel) het een van die Skotse superklub Edinburgh se vier drieë gedruk in sy naelskraapse sege van 31-30 oor die Italiaanse klub Benetton Treviso. Van der Merwe, die jonger broer van die Bokhaker Akker van der Merwe, het SA o.20-verteenwoordig en vir die Blou Bulle gespeel. Engelse Kampioenskap ♦ Roy Godfrey (loskopstut) het ʼn drie vir Jersey gedruk in sy sege van 39-19 oor Yorkshire Carnegie. Brendan Cope (losskakel) het ʼn doelskop vir die verloorspan behaal. Godfrey het Curriebeker-rugby vir die Suidwestelike Distrikte gespeel, en Cope het die Sharks op o.21-vlak verteenwoordig.